ΓΡΑΠΤΗ ΕΡΩΤΗΣΗ E-0677/96 υποβολή: Cristiana Muscardini (NI) προς την Επιτροπή (15 Μαρτίου 1996)

Θέμα: Φορολογία και ισότητα των φύλων

Στην Ιταλία, η φορολογία δεν είναι ίση για τους πολίτες διαφορετικού φύλου. Ο νόμος που διέπει την επιστροφή των φόρων ευνοεί, άνευ λόγου, τους άνδρες. Πράγματι, για συζύγους που υποβάλλουν από κοινού φορολογική δήλωση, η επιστροφή του φόρου καταβάλλεται στον άνδρα.

1. Γνωρίζει η Επιτροπή εάν αυτή η κατάσταση παρατηρείται και σε άλλα κράτη μέλη;

2. Σε περίπτωση θετικής απάντησης, μπορεί να μας πληροφορήσει σε ποιά κράτη;

3. Εφόσον διαπιστώσει ότι υπάρχει άνιση μεταχείριση, δεν πιστεύει η Επιτροπή ότι πρέπει να παρέμβει στα κράτη μέλη που δεν σέβονται την αρχή της ισότητας μεταξύ των δύο φύλων;

Απάντηση του κ. Monti εξ ονόματος της Επιτροπής (14 Μαΐου 1996)

Με την ερώτησή του το αξιότιμο μέλος επισύρει την προσοχή στην μεταχείριση που επιφυλάσσεται στην Ιταλία στις γυναίκες που ζητούν επιστροφή του φόρου. Όταν το ζεύγος υποβάλλει κοινή φορολογική δήλωση, η επιστροφή του φόρου πραγματοποιείται μόνον υπέρ του συζύγου.

Η ίση μεταχείριση ανδρών και γυναικών αποτελεί θεμελιώδη αρχή του δικαίου. Η ισότητα ευκαιριών μεταξύ ανδρών και γυναικών αποτελεί αναπόσπαστο μέρος της δημοκρατικής πολιτείας. Η Κοινότητα έχει διαδραματίσει ουσιαστικό ρόλο στις εξελίξεις όσον αφορά τη θέση της γυναίκας στην κοινωνία. Βασιζόμενη στο άρθρο 119 της συνθήκης, που καθιερώνει την αρχή της ίσης αμοιβής, θεμελίωσε τη νομική αρχή της ίσης μεταχείρισης στον επαγγελματικό χώρο, και κατά μεγάλο μέρος στον τομέα της κοινωνικής ασφάλισης. Ανέπτυξε επίσης, ιδίως μέσω τριών διαδοχικών προγραμμάτων για την ισότητα των ευκαιριών, ένα μεγάλο αριθμό δράσεων που αποσκοπούν στην προώθηση της ισότητας ανδρών και γυναικών στην πράξη, χρησιμοποιώντας διάφορες και συμπληρωματικές μεταξύ τους μεθόδους και μέσα.

Ο τομέας της φορολογίας αποτέλεσε επίσης αντικείμενο ιδιαίτερης προσοχής. Στο πλαίσιο αυτό, μάλιστα, η Επιτροπή εξέδωσε το 1984 ανακοίνωση ((COM (84) 695 τελικό. )) σχετικά με την φορολόγησης των εισοδημάτων και την ίση μεταχείριση ανδρών και γυναικών. Η ανακοίνωση αυτή καταλήγει με τη διαπίστωση ότι το πλέον ουδέτερο σύστημα όσον αφορά την αρχή της ίσης μεταχείρισης αποτελεί η χωριστή φορολόγηση.

Το άρθρο 119 της συνθήκης ΕΚ υποχρεώνει τα κράτη μέλη να εφαρμόζουν την αρχή της ίσης αμοιβής μεταξύ ανδρών και γυναικών για το ίδιο έργο. Παρότι η διάταξη αυτή δεν αναφέρεται συγκεκριμένα στους φορολογικούς κανόνες, η Επιτροπή αναγνωρίζει ότι η απαγόρευση της διακριτικής μεταχείρισης μεταξύ ανδρών και γυναικών αποτελεί γενική αρχή του κοινοτικού δικαίου.

Στην περίπτωση στην οποία αναφέρεται το αξιότιμο μέλος δεν είναι δυνατόν αν προδιοριστεί αν η επιστροφή του υπολοίπου του φόρου από κοινή φορολογική δήλωση υπέρ του συζύγου αφορά συγκεκριμένα το εισόδημα της συζύγου δεδομένου ότι βάσει των φορολογικών διατάξεων πρέπει να λαμβάνεται ως βάση φορολογίας το σύνολο των εισοδημάτων που απορρέουν από την κοινή δήλωση.

Σε κάθε περίπτωση η Επιτροπή, όπως αναφέρει στην ανακοίνωσή ((COM (95) 381 τελικό. )) της για το 4ο μεσοπρόθεσμο πρόγραμμα κοινοτικής δράσης για την ισότητα των ευκαιριών μεταξύ ανδρών και γυναικών (1996 - 2000), που εγκρίθηκε από το Συμβούλιο ((ΕΕ L 335 της 30.12.1995. )) της 22ας Δεκεμβρίου 1995, προτίθεται να συνεχίσει τις ενέργειές της στον τομέα της φορολογίας. Όσον αφορά λοιπόν την εξατομίκευση των δικαιωμάτων, σκοπεύει να συνεχίσει τις έρευνές της για το θέμα αυτό στο πλαίσιο της κοινωνικής ασφάλισης, της φορολογίας και άλλων συναφών τομέων σύμφνα με την εμπειρία των κρατών μελών. Με βάση τα αποτελέσματα των μελετών αυτών, η Επιτροπή θα δημοσιεύσει το 1997 ανακοίνωση σχετικά με την εξατομίκευση των δικαιωμάτων, στην οποία θα αναλύεται ο αντίκτυπος των σημερινών συστημάτων στην αυτονομία των γυναικών καθώς και οι επιπτώσεις τους όσον αφορά την ισότητα των ευκαιριών.